
Kære formand
I forbindelse med ovennævnte procedure fik Udvalget om Beskæftigelse og Sociale Anliggender til opgave at afgive en udtalelse til Deres udvalg. På mødet den 30. november 2023 vedtog udvalget at fremsende denne udtalelse i form af en skrivelse.
[bookmark: _GoBack]Udvalget om Beskæftigelse og Sociale Anliggender behandlede spørgsmålet på sit møde den 23. januar 2024 og vedtog sin udtalelse i form af en skrivelse udarbejdet under ledelse af EMPL's ordfører for udtalelsen Romana Tomc (PPE) på dette møde[footnoteRef:1]. Det vedtog at opfordre Budgetudvalget, som er korresponderende udvalg, til at optage nedenstående forslag i sin betænkning. [1:  Til stede ved den endelige afstemning: Dragoş Pîslaru (formand), Leila Chaibi (2. næstformand), Romana Tomc (3. næstformand og ordfører for udtalelsen), Katrin Langensiepen (4. næstformand), Alex Agius Saliba, João Albuquerque, Atidzhe Alieva‑Veli, Catherine Amalric, Dominique Bilde, Gabriele Bischoff, Vilija Blinkevičiūtė, Milan Brglez, Jordi Cañas, Özlem Demirel, Jarosław Duda, Estrella Durá Ferrandis, Cindy Franssen, Lina Gálvez Muñoz (på vegne af Alicia Homs Ginel), Agnes Jongerius, Stelios Kympouropoulos, Miriam Lexmann, Sara Matthieu, Max Orville, Sandra Pereira, Kira Marie Peter‑Hansen, Wolfram Pirchner, Jessica Polfjärd, Dennis Radtke, Elżbieta Rafalska, Eugenia Rodríguez Palop, Daniela Rondinelli, Monica Semedo, Maria Walsh, Tomáš Zdechovský, Lucia Ďuriš Nicholsonová and Mohammed Chahim (på vegne af Marc Angel), Paolo De Castro (på vegne af Elisabetta Gualmini) og Delara Burkhardt (jf. forretningsordenens artikel 209, stk. 7).] 

FORSLAG
[bookmark: restart]Udvalget om Beskæftigelse og Sociale Anliggender opfordrer Budgetudvalget, som er korresponderende udvalg, til at tage hensyn til følgende forslag:
1.	EMPL-udvalget minder om den europæiske søjle for sociale rettigheder, som blev proklameret af Det Europæiske Råd, Europa-Parlamentet og Kommissionen i november 2017, handlingsplanen for den europæiske søjle for sociale rettigheder af 4. marts 2021 og Portoerklæringen af 8. maj 2021 om sociale anliggender, som blev vedtaget af medlemmerne af Det Europæiske Råd.
2.	EMPL-udvalget fremhæver, at investeringer i et højt beskæftigelsesniveau og skabelse af kvalitetsjob, opkvalificering og omskoling, bekæmpelse af arbejdsløshed, inklusionspolitikker, hurtigere integration på arbejdsmarkedet og tilbud om holdbare muligheder af høj kvalitet for unge, samtidig med at købekraften bevares, navnlig for de mest sårbare, underprivilegerede og ugunstigt stillede grupper såsom børn og unge, personer, der lever i fattigdom, arbejdsløse, familier i al deres mangfoldighed, personer med handicap, ældre, personer med migrantbaggrund og romaer, samt støtte til opførelse af almennyttige boliger, vil forbedre levestandarden i EU. EMPL-udvalget minder om, at et stigende antal voksne og børn bliver ramt af hjemløshed, og at lokale, regionale, nationale og europæiske institutioner skal fortsætte deres indsats for at nå EU's mål om at udrydde hjemløshed senest i 2030.
3.	Udvalget minder desuden om handlingsplanen for den europæiske søjle for sociale rettigheder, som sigter mod, at EU skal nå specifikke mål senest i 2030, herunder at mindst 78 % af alle personer i alderen 20-64 år skal være i beskæftigelse, at sikre, at mindst 60 % af alle voksne deltager i uddannelse hvert år, og at antallet af mennesker, der er truet af fattigdom eller social udstødelse, reduceres med mindst 15 millioner, herunder 5 millioner børn. Selv opfyldelsen af disse mål bliver dog stadig vanskeligere på baggrund af den forventede stigning i fattigdom og arbejdsløshed, medmindre der gøres en konkret indsats og ydes særlig støtte for at lette det nuværende pres på de sociale beskyttelsessystemer og afbøde krisens sociale konsekvenser samt yde støtte til flygtninge og sikre anstændige levevilkår for alle, med adgang til basale tjenester af høj kvalitet såsom sundhed, uddannelse og boliger. 
4.	EMPL-udvalget minder om, at ESF+ forventes at bidrage til gennemførelsen af handlingsplanen for den europæiske søjle for sociale rettigheder, men henleder opmærksomheden på, at programmeringen af ESF+ blev vedtaget før den nuværende krise, og at denne krise indebærer større offentlige og sociale investeringer i et sådant omfang, at den eksisterende programmering muligvis ikke opfylder de aktuelle behov. Udvalget udtrykker bekymring over de meget begrænsede margener, der er til rådighed, og insisterer på at sikre, at gennemførelsen af handlingsplanen for den europæiske søjle for sociale rettigheder og opfyldelsen af målene i Portoerklæringen prioriteres. EMPL-udvalget fremhæver i lyset af stigningen i leveomkostningerne, og navnlig de stigende fødevarepriser, behovet for en øget minimumstildeling til foranstaltninger til social inklusion, der er vedtaget i den nye ESF+, samt de 3 % oveni disse foranstaltninger til fødevarehjælp og basal materiel bistand til de socialt dårligst stillede personer og tilskynder medlemsstaterne til at bevilge mere end de minimumsbeløb, der kræves af ESF.
5.	EMPL-udvalget understreger, at der bør bevilges tilstrækkelige midler til at finansiere og gennemføre den handlingsplan for den europæiske søjle for sociale rettigheder, som blev vedtaget i Porto, og til at nå de overordnede mål i Portoerklæringen. Udvalget mener, at det er vigtigt at afhjælpe sociale forskelle i leve- og arbejdsvilkår gennem sociale investeringer på mellemlang og lang sigt og samtidig imødekomme borgernes umiddelbare behov. Udvalget insisterer på, at reglerne for anvendelse af EU-midler skal sikre og styrke overholdelsen af de højeste sociale rettigheder og demokratiske principper, være i overensstemmelse med den europæiske søjle for sociale rettigheder, verdensmålene for bæredygtig udvikling, den grønne pagt og arbejdstagernes grundlæggende rettigheder, og opfordrer til, at bestemmelserne kun tillader offentlige midler til de arbejdsgivere, der respekterer arbejdstagernes rettigheder og gældende arbejdsvilkår. Udvalget opfordrer desuden til, at der sikres mere effektiv social konditionalitet i reglerne om offentlige indkøb og koncessioner og til at understøtte disse med effektive sanktioner, men er bekymret over, at omfanget af de nuværende kriser og deres konsekvenser vil kræve en solid budgetmæssig reaktion i 2025 og derefter, og opfordrer derfor Kommissionen til at foreslå et ambitiøst budget for 2025.
6.	EMPL-udvalget mener, at afdækningen af sociale risici og hensyntagen til de forskellige beskæftigelseseffekter og langtidsledighed på tværs af specifikke brancher bør håndteres på passende vis. Udvalget opfordrer derfor Kommissionen til at fremlægge en sporingsmetode for udgifter i forbindelse med verdensmålene for bæredygtig udvikling inden for rammerne af EU's sociale budget, som skal være baseret på principperne bag den europæiske søjle for sociale rettigheder og en social resultattavle og trivselsindikatorer til måling af den samlede virkning af forskellige fonde, instrumenter og faciliteter, som finansieres under FFR og NGEU.
7.	EMPL-udvalget anser det for afgørende at beskytte og fremme princippet om flersprogethed, som fremmer kvaliteten af den demokratiske deltagelse og gennemsigtighed. I den forbindelse fremhæver udvalget endvidere behovet for at støtte politikker, der tager sigte på at øge borgernes, navnlig de unges, deltagelse i hele Unionen for at give borgerne mulighed for et større engagement i Unionens politikker og mere effektive foranstaltninger, der er udviklet ved hjælp af en stedbaseret tilgang.
8.	EMPL-udvalget mener endvidere, at genopretnings- og resiliensfaciliteten bør foreskrive, at mindst 30 % af midlerne er øremærket til sociale investeringer, for at styrke sociale velfærdssystemer og investere i social sikkerhed, adgang til sundhedspleje og uddannelse, billige boliger, beskæftigelse, retsvæsen og sociale tjenester for sårbare grupper.
9.	EMPL-udvalget minder også om, at de aktuelle forhold med vanskeligheder med høj inflation i forbindelse med leveringen af energi og råstoffer i forsyningskæden og flere samtidige kriser lægger pres på Unionens disponible budgetmidler, og at disse bør anvendes hensigtsmæssigt for at kunne tackle nuværende og fremtidige udfordringer i EU effektivt. De igangværende kriser har en negativ indvirkning på EU's socioøkonomiske landskab og påvirker arbejds- og levevilkårene og truer dermed bæredygtig vækst og beskæftigelse. EU-budgettet for 2025 skal effektivt håndtere de skiftende behov, navnlig i lyset af den stigende inflation, stigende bolig-, fødevare- og energipriser, voksende sårbarheder, voksende sociale og økonomiske uligheder og optrapning og forværring af fattigdom, herunder energifattigdom, der rammer de mest sårbare befolkningsgrupper. Lønstagnation i forhold til inflationen øger risikoen for nedsat købekraft for arbejdstagerne, hvilket potentielt kan forværre levevilkårene og den mentale sundhed. Denne situation vil yderligere belaste socialpolitikkens og de automatiske stabilisatorers, herunder de nationale arbejdsløshedsordningers, kapacitet. EMPL-udvalget mener, at der er et presserende behov for lønstigninger for at opretholde den interne efterspørgsel og en inklusiv vækst og for at mindske indvirkningen af den dobbelte krise på arbejdstagere og husholdninger.
10.	EMPL-udvalget gentager sin opfordring til en overordnet strategi for bekæmpelse af fattigdom med ambitiøse mål for nedbringelse af fattigdommen og udryddelse af ekstrem fattigdom i Europa inden 2030 i overensstemmelse med principperne i den europæiske søjle for sociale rettigheder og under hensyntagen til verdensmålene for bæredygtig udvikling. 
11.	EMPL-udvalget understreger, at kvinder, navnlig på baggrund af kriserne og krigen i Ukraine, står over for øgede beskæftigelsesmæssige og sociale risici. Opfyldelse af beskæftigelsesmålet i Portoerklæringen kræver ambitiøse nationale mål om at inddrage kvinder i arbejdsstyrken ved at skabe incitamenter, opbygge social infrastruktur og fjerne hindringer og forskelsbehandling. Udvalget opfordrer til mainstreaming af et kønsorienteret budget for bedre at afstemme politikker og aktiviteter, der fremmer lige deltagelse af og ligebehandling for kvinder på arbejdsmarkedet, og til, at der indføres omfattende systemer til overvågning og måling af kønsrelaterede budgetbevillinger, kvinders deltagelse på arbejdsmarkedet, adgang til beskæftigelse samt løn- og pensionsforskelle.
12.	Endvidere udtrykker EMPL-udvalget bekymring over de højere arbejdsløshedsrater for unge i EU sammenlignet med den samlede arbejdsløshed. Udvalget opfordrer indtrængende medlemsstaterne og Kommissionen til at prioritere bekæmpelse af ungdomsarbejdsløshed ved at udnytte eksisterende initiativer såsom Den Europæiske Socialfond Plus (ESF+) og ungdomsgarantien. Udvalget opfordrer alle medlemsstater til at investere i ungdomsbeskæftigelse og anerkender den afgørende rolle, som erhvervsrettet uddannelse (VET) og praktikpladser spiller med hensyn til at tilvejebringe den viden, de færdigheder og de kompetencer, der er nødvendige for, at unge kan komme ind på arbejdsmarkedet. Udvalget understreger betydningen af at investere i kvaliteten og tiltrækningskraften heraf gennem ESF+ og den styrkede ungdomsgaranti og samtidig forbedre arbejdsvilkårene for og tiltrækningskraften af stillinger for nyuddannede. Det udtrykker bekymring over tidlig karriereusikkerhed som følge af urimelig arbejdspraksis, der underminerer unges uafhængighed, balancen mellem arbejdsliv og privatliv og deres muligheder for at få en bolig. Bemærker, at lavtuddannede kvinder og unge arbejdstagere har større tendens til at lide under tidlig karriereusikkerhed. EMPL-udvalget mener, at afdækning af sociale risici og hensyntagen til de forskellige beskæftigelseseffekter og langtidsledighed på tværs af specifikke brancher bør adresseres på passende vis. 
13.	EMPL-udvalget mener, at afdækning af sociale risici og hensyntagen til de forskellige beskæftigelseseffekter og langtidsledighed på tværs af specifikke brancher bør adresseres på passende vis gennem uddannelse, omskoling og opkvalificering og skabelse af attraktive kvalitetsjob, der er tilgængelige for alle, i overensstemmelse med målene for den grønne og den digitale omstilling. Sådanne foranstaltninger kan bidrage til at afhjælpe strukturelle forskelle mellem regionerne og til at løse problemet med hjerneflugt samt sociale uligheder, herunder uligheder mellem kvinder og mænd. 
14.	I 2022 oplevede 24,7 % af alle børn i EU fattigdom eller social udstødelse, og udvalget bemærker, at børnefattigdomsraten igen er stigende, og er bekymret for en forværring i de kommende år. Kommissionen og medlemsstaterne bør effektivt udnytte de tilgængelige fonde såsom ESF+, EFRU og InvestEU samt REACT-EU og genopretnings- og resiliensfaciliteten til at udrydde børnefattigdom og understrege betydningen af den europæiske børnegaranti for beskyttelsen af væsentlige rettigheder og centrale tjenester såsom sundhedspleje af høj kvalitet, førskoleundervisning, børnepasning og uddannelse, effektiv adgang til sund ernæring og passende boliger. Udvalget opfordrer til en hasteforhøjelse af finansieringen til den europæiske børnegaranti med et særskilt budget på mindst 20 mia. EUR og opfordrer i den forbindelse alle medlemsstater – og ikke blot dem, der er mest berørt af børnefattigdom – til at tildele mindst 5 % af ESF+-midlerne under delt forvaltning til støtteaktiviteter under den europæiske børnegaranti.
15.	EU står over for demografiske udfordringer med en aldrende befolkning på grund af faldende fødselsrater og længere forventet levetid. Udvalget fremhæver, at konsekvenserne af økonomisk usikkerhed påvirker ældre i alvorlig grad, og understreger, at der mangler politiske reaktioner på konsekvenserne af de demografiske forandringer. Det understreger betydningen af at investere i passende og økonomisk overkommelige boliger, offentlige plejefaciliteter af høj kvalitet og tilstrækkelige pleje- og støttetjenester ved at sætte ind over for manglen på kritisk infrastruktur og personale – herunder, men ikke begrænset til, plejere og sundhedspersonale. Udvalget glæder sig i den forbindelse over den europæiske plejestrategi og opfordrer til, at der afsættes tilstrækkelige midler hertil i budgettet for 2025.
16.	EMPL-udvalget understreger betydningen af, at politikker og foranstaltninger støtter omstillingen af arbejdsmarkedet, og behovet for at styrke vores økonomiers konkurrenceevne i forbindelse med den grønne og den digitale omstilling. Med henblik herpå fremhæver EMPL-udvalget betydningen af Fonden for Retfærdig Omstilling, som dækker opkvalificering og omskoling, herunder uddannelse, af de berørte arbejdstagere i de udpegede regioner på tværs af medlemsstaterne samt andre aktiviteter inden for uddannelse og social inklusion, herunder investeringer i infrastruktur til uddannelsescentre, børnepasnings- og ældreplejefaciliteter. Fonden hjælper de berørte arbejdstagere med at tage imod nye beskæftigelsesmuligheder og yder enhver hensigtsmæssig form for støtte til jobsøgende, herunder hjælp til jobsøgning og deres aktive inklusion på arbejdsmarkedet.
17.	EMPL-udvalget understreger, at det europæiske instrument for midlertidig støtte til mindskelse af risiciene for arbejdsløshed i en nødsituation (SURE) har vist sig at give de ønskede resultater med hensyn til at bekæmpe arbejdsløshed som følge af covid-19-pandemien. Udvalget opfordrer desuden Kommissionen til at bygge videre på SURE-instrumentet for at støtte nationale ordninger til beskyttelse af beskæftigelsen og bevarelse af arbejdstagernes indkomst, som kan aktiveres midlertidigt, når en del af EU oplever et økonomisk chok. EMPL-udvalget insisterer på, at alle nationale og EU-iværksatte nødforanstaltninger, navnlig dem, der er forbundet med jobbeskyttelse og indkomstkompensation, fortsætter og refinansieres, så længe de socioøkonomiske konsekvenser af krigen stadig har en negativ indvirkning på arbejdsmarkedet, og indtil økonomien genoprettes fuldt ud, og jobmarkedet stabiliseres.
18.	EMPL-udvalget mener, at der skal tages behørigt hensyn til alle borgere, der er truet af energifattigdom, hvilket er en stor udfordring for Unionen. Den sociale klimafond har til formål at sikre, at de udvalgte foranstaltninger og investeringer navnlig er rettet mod husstande, der er ramt af energifattigdom, eller sårbare husstande, sårbare mikrovirksomheder og sårbare transportbrugere, hvilket er afgørende for en retfærdig omstilling til klimaneutralitet. EMPL-udvalget opfordrer Kommissionen og medlemsstaterne til at bygge videre på Den Sociale Klimafond og til at overveje at udvikle grønne sociale beskyttelsesordninger på nationalt plan med EU-støtte med henblik på at styrke den sociale modstandsdygtighed over for virkningerne af klimaforandringer og miljøforringelse ved at imødegå de grønne politikkers bivirkninger for beskæftigelsen og levevilkårene og til at sikre, at de berørte lokalsamfund er fuldt forberedte på det nye arbejdsmarked, og påpeger, at disse ordninger bør omfatte social og sundhedsmæssig beskyttelse, arbejdsløshedsbeskyttelse suppleret med aktive arbejdsmarkedspolitikker for arbejdstagere, offentlige bygge- og anlægsprogrammer, der yder kontant støtte eller støtte i naturalier og samtidig forbedrer arbejdstagernes færdigheder og beskæftigelsesegnethed, sociale bistandsydelser til støtte for indkomst- og fødevaresikkerhed, beskæftigelsesgarantiordninger samt uddannelse eller omskoling, udvikling af færdigheder og finansieringsordninger, der skal hjælpe husholdningerne med at opgradere deres boligers energieffektivitet for at tackle energifattigdom.
19.	EMPL-udvalget står for familiepolitikker og sociale politikker, der hjælper børn til at få en bedre start i livet og sikrer balance mellem arbejdsliv og privatliv for alle arbejdstagere. Dette er særligt vigtigt for omsorgspersoner og forældre, navnlig for kvinder, hvis deltagelse på arbejdsmarkedet skal sikres. Udvalget insisterer på betydningen af tilstrækkeligt betalt barsels-, fædre-, forældre- og plejeorlov samt amningspolitikker og tilskynder til fleksible arbejdsordninger på frivillig basis, herunder telearbejde og tilpasning af arbejdstider og ‑planer med henblik på bedre at kunne få arbejde og privatliv til at hænge sammen. 
20.	EMPL-udvalget påpeger, at ESF+ er en af de vigtigste drivkræfter til at styrke Unionens sociale dimension og det vigtigste EU-instrument til at investere i mennesker, fremme et højt beskæftigelsesniveau, bidrage til modernisering af den sociale beskyttelse og udvikle en kvalificeret og modstandsdygtig arbejdsstyrke, der er klar til omstillingen til en grøn og digital økonomi, i overensstemmelse med principperne i den europæiske søjle for sociale rettigheder. Udvalget fremhæver også betydningen af Den Europæiske Fond for Tilpasning til Globaliseringen for Afskedigede Arbejdstagere (EGF), Fonden for Retfærdig Omstilling (FRO), ReactEU med dens supplerende midler til ESF+, ungdomsbeskæftigelsesinitiativet og Den Europæiske Fond for Bistand til de Socialt Dårligst Stillede (FEAD).
21.	EMPL-udvalget betragter mental sundhed på arbejdspladsen som et nyt vigtigt spørgsmål inden for socialpolitikken. Arbejdsmarkedet ændrer sig hurtigt. Pandemien har fremskyndet de nye realiteter, og nye former for arbejde som følge af digitaliseringen – herunder kunstig intelligens (AI) – har påvirket arbejdstagernes sikkerhed og sundhed på arbejdspladsen. Udvalget glæder sig på denne baggrund over Kommissionens initiativ til at lancere en samlet tilgang til mental sundhed og minder om sin opfordring til et direktiv om retten til at være offline og regler om telearbejde samt et direktiv om psykologiske risici og trivsel på arbejdspladsen.
22.	EMPL-udvalget mener, at investeringer i livslang læring, omskoling og opkvalificering er afgørende for at håndtere den grønne og den digitale omstilling og for at opnå den og for at styrke Unionens holdbare konkurrenceevne og modstandsdygtighed over for eksterne chok. Så længe en række sektorer, herunder plejetjenester, mangler kvalificeret arbejdskraft, skaber mere passende færdigheder ikke blot nye muligheder, sikrer arbejdstagerne hurtigere integration og omstilling på arbejdsmarkedet, fremmer social inklusion og kan være en kilde til selvudfoldelse, som sætter den enkelte i stand til at gå aktivt ind på arbejdsmarkedet. Det europæiske år for færdigheder har til formål at afhjælpe manglen på færdigheder, som berører 77 % af virksomhederne i Unionen, gennem omskolings- og opkvalificeringsinitiativer. Målet er at støtte bæredygtig vækst i Unionens sociale markedsøkonomi, styrke konkurrenceevnen, navnlig for SMV'er, og bidrage til skabelsen af kvalitetsjob på en socialt fair, inkluderende og retfærdig måde. Udvalget bemærker Talent Booster-mekanismen som et nyt målrettet og omfattende initiativ til fremme af "talent" i regioner, der står over for eller risikerer at ende i en "talentudviklingsfælde".
23.	EMPL-udvalget mener, at platformen for strategiske teknologier for Europa (STEP) er et vigtigt element i den europæiske strategi til fremme af investeringer i kritiske og nye teknologier. Dette initiativ sætter ind over for manglen på arbejdskraft og behovet for færdigheder ved at oprette særlige uddannelsesprogrammer gennem akademier for nettonulindustrien, som har til formål at styrke Europas suverænitet og sikkerhed og samtidig styrke Unionens konkurrenceevne i forbindelse med den grønne og den digitale omstilling. Udvalget gentager også sin opfordring til en fuldt udbygget europæisk suverænitetsfond for at sikre EU's strategiske autonomi, herunder investeringer i menneskelig kapital og kvalificeret arbejdskraft, fremme inkluderende adgang til kvalitetsjob og håndtere manglen på arbejdskraft og færdigheder, der har afgørende betydning for vigtige økonomiske og industrielle sektorer.
24.	EMPL-udvalget minder om det meget vigtige arbejde, der udføres af de fem EU-agenturer og -myndigheder, der er aktive inden for social- og beskæftigelsespolitikken, nemlig Den Europæiske Arbejdsmarkedsmyndighed, Det Europæiske Institut for Leve- og Arbejdsvilkår, Det Europæiske Arbejdsmiljøagentur, Det Europæiske Center for Udvikling af Erhvervsuddannelse og Det Europæiske Erhvervsuddannelsesinstitut. Det mener, at disse agenturer og myndigheder skal have tilstrækkeligt personale og tilstrækkelige midler, samtidig med at der tages hensyn til inflationen, således at de kan opfylde deres mandat, nå deres mål og udføre deres opgaver, som gradvist udvikles. Udvalget minder om, at agenturernes opgaver udvikler sig i overensstemmelse med de politiske prioriteter, og understreger, at nye ansvarsområder skal ledsages af tilsvarende ressourcer.
25.	EMPL-udvalget minder om, at pilotprojekter og forberedende foranstaltninger er afgørende for at afprøve nye politikinitiativer inden for beskæftigelse og social inklusion, herunder gennem dataindsamling, men minder om, at bedømmelsen heraf er forankret i den interinstitutionelle aftale, og gentager sin opfordring til, at Kommissionen foretager en upartisk vurdering af forslag til pilotprojekter og forberedende foranstaltninger på grundlag af en juridisk og finansiel vurdering på en måde, der afspejler forslagenes værdi. Udvalget giver udtryk for, at det i de senere år igen og igen er blevet skuffet over den ringe og uklare vurdering af forslagene, og anmoder Kommissionen om at give præcise og detaljerede forklaringer på disse vurderinger sammen med konkrete eksempler på de EU-foranstaltninger, der anses for at "dække" forslagene. Udvalget minder også om, at gennemførelsen af et pilotprojekt/en forberedende foranstaltning, der er vedtaget, skal forblive tro mod det vedtagne forslag.
26.	EMPL-udvalget fremhæver behovet for tilstrækkelig støtte til den sociale dialog og til arbejdsmarkedets parters kapacitet samt behovet for at sikre tilstrækkelig støtte til informations- og uddannelsesforanstaltninger. Det opfordrer derfor Kommissionen til ikke at reducere bevillingerne til disse budgetposter i sit budgetforslag for 2025, som det har været tilfældet i de sidste 2 år. I anerkendelse af arbejdsmarkedets parters betydning bør EU fremme deres rolle under hensyntagen til de nationale forskelligheder og understøtte den sociale dialog og de kollektive overenskomstforhandlinger i overensstemmelse med artikel 152 i TEUF. Udvalget mener, at der i betragtning af de eksisterende socioøkonomiske uligheder vil være behov for mere støtte til social dialog og kollektive overenskomstforhandlinger, til arbejdsmarkedets parter og til uddannelsesforanstaltninger i de kommende år, og opfordrer til en effektiv og meningsfuld høring af arbejdsmarkedets parter i forbindelse med programmeringen, evalueringen og gennemførelsen af de relevante EU-midler.
27.	EMPL-udvalget opfordrer til, at der oprettes et program, der fremmer oplysningskampagner om betydningen af fagforeninger, faglig organisering, kollektive overenskomstforhandlinger og arbejdsaftaler med henblik på at opnå et mere retfærdigt samfund, navnlig gennem forbedring af arbejdsvilkår, lønninger og levevilkår.
28.	EMPL-udvalget glæder sig over det nye topmøde mellem arbejdsmarkedets parter i Val Duchesse, der skal afholdes i 2024. Udvalget betragter dette topmøde som en mulighed for at øge bevidstheden om og finde løsninger på det sociale og arbejdsmarkedspolitiske område og insisterer på, at Europa-Parlamentet deltager aktivt i drøftelserne.

